Revansjesugen Svendsen: - Jeg skal være j*** offensiv
- Jeg skal være j*** offensiv. Det er bare da jeg presterer, sier Hegle Svendsen til VG Nett. Samtidig holder 26-åringen nevene knyttet, og det nærmest lyser vilje av øynene på ham.I dag åpner skiskytterne helgens verdenscup med sprint på hjemmebane i Holmenkollen. Landslaget har jobbet intensivt den siste uken, etter marerittløpene i Anterselva for en drøy uke siden. Da ble Emil Hegle Svendsen beste norske løper under sprinten, med en 23. plass. På 20-kilometeren ble han nummer 14, mens det norske stafettlaget skjøt seg helt vekk og endte på 11. plass i det siste rennet. - Jeg har ikke sjans til å prestere dersom jeg skal være like passiv som jeg har vært tidligere i sesongen. Den offensive innstillingen må tilbake, sier han. 26-åringen brukte mye tid på å sparre med kompis Tarjei Bø forrige uke, for å lokke formen fram igjen. - For min del fungerer det bedre nå enn det har gjort i hele år. Jeg har selvtillit, forklarer han.Helgens verdenscup i Holmenkollen er den nest siste helgen med konkurranser før VM. Neste uke skal løperne til finske Kontiolahti, før de får en frihelg. Deretter venter VM-sirkuset i Ruhpolding. - Jeg tenker ikke så mye på verken verdenscupen totalt eller VM akkurat nå. Essensen for meg er å gjøre jobben min i hvert renn, og ha et knallhardt fokus på hva jeg skal gjøre, sier han. Hegle Svendsen kunne ideelt sett ha tenkt seg at verdenscupen på hjemmebane kom en uke senere, slik at han hadde fått med seg enda noen konkurranser før startstreken i Holmenkollen. - Men jeg skal gjøre mitt ytterste, så får vi se. Det er vanskelig å love noe akkurat nå, sier han.Også Lars Berger har jobbet intensivt den siste tiden fram mot Kollen, ikke minst på standplass. Under stafetten i Anterselva bommet han hele elleve ganger på to skytinger. - Jeg har rett og slett ikke tatt godt nok tak på stående skyting i år. Jeg har ikke stilt meg ordentlig, jeg har tenkt mer på blink og avtrekker enn på "stativet", sier han til VG Nett. Likevel forsøker Berger kun å se framover. - Jeg tror det er viktig å se bort fra det som har skjedd. Nå starter vi med blanke ark. Etter den helsvarte helgen i Anterselva, tror han det vil bli andre takter å se fra de norske gutta de neste dagene. - Det er en revansjesugen gjeng som er her nå, sier han.
Emil Hegle Svendsen (26) mener å ha funnet tilbake til killer-instinktet som bringer ham på pallen.